L'alumnat d'Alboraia torna al col·legi amb els centres educatius públics llestos
08 de Gener de 2024

Els centres educatius públics d'Alboraia estan preparats per a rebre hui a tot l'alumnat i professorat que torna de les vacances de Nadal gràcies als treballs de manteniment que ha dut a terme l'Ajuntament. Es tracta d'unes labors que es realitzen cada any aprofitant l'absència d'usuaris d'aquests col·legis per a evitar les majors molèsties possibles i garantir la seguretat i que s'estenen també en els dies de Setmana Santa i Pasqua i l'estiu.

Per exemple, en el cas del CEIP Cervantes, el Consistori ha reparat una rasa del sòl i ha pintat la paret que dona a l'antic frontó (cal recordar que part del sòl que ocupa hui aquest centre era antigament la piscina municipal d'estiu i un frontó) situada al pati d'infantil. Els treballs s'han realitzat seguint les notificacions de la direcció del col·legi, tasques que tornaran a repetir-se durant la festivitat religiosa mentre es continuen amb les labors de manteniment a menor escala durant el curs.

En paral·lel, l'Ajuntament continua impulsant obres de major envergadura a través del Pla Edificant. De fet, en els pròxims dies començarà la construcció del nou IES La Patacona. Fruit d'aquest projecte, per exemple, es va ampliar el menjador, es van adequar els banys i es van reconstruir les pistes esportives del pati central del CEIP Cervantes i es va ampliar amb noves aules i un nou menjador i cuina i altres dependències auxiliars el CEIP Ausiàs March.